ন্যাশনাল সেফ প্লেস

ন্যাশনাল সেফ প্লেস (ন্যাশনাল সেফ প্লেস নেটওয়ার্ক নামেও পরিচিত) হল লুভল, কেন্টাকিতে অবস্থিত একটি অলাভজনক সংস্থা। এটি ১৯৮৩ সালে "প্রজেক্ট সেফ প্লেস" নামে পরিচিত একটি উদ্যোগ থেকে শুরু হয়েছিল এবং ১২ থেকে ১৭ বছর বয়সী তরুণদের জন্য একটি স্বল্পমেয়াদী আবাসিক এবং পরামর্শ কেন্দ্র দ্বারা প্রতিষ্ঠিত হয়েছিল।

সেফ প্লেস উদ্যোগটি ঝুঁকিপূর্ণ বা সংকটময় পরিস্থিতিতে থাকা শিশু ও কিশোর-কিশোরীদের জন্য তাৎক্ষণিক সহায়তা প্রদানের উদ্দেশ্যে তৈরি করা হয়েছিল। উদাহরণস্বরূপ যেসব শিশু বাড়ি থেকে পালিয়ে গেছে বা যারা গৃহহীনতার শিকার,  তারা এর মধ্যে অন্তর্ভুক্ত রয়েছে। এর উদ্দেশ্য হল সম্ভাব্য সংকটময় পরিস্থিতি প্রশমিত করা এবং তাৎক্ষণিক পরামর্শ ও সহায়তা প্রদান করা, যাতে সংকটে থাকা শিশুকে একটি উপযুক্ত আশ্রয়কেন্দ্র বা পরিচর্যা কেন্দ্রে পাঠানো যায়। নির্বাচিত এলাকার বিভিন্ন স্থান এই প্রকল্পে অংশগ্রহণ করে এবং স্থানটিকে সেফ প্লেস হিসেবে চিহ্নিত করার জন্য এর প্রতীক চিহ্ন প্রদর্শন করা হয়।

ইতিহাস

প্রজেক্ট সেফ প্লেস একটি যুব কল্যাণমূলক কর্মসূচি হিসাবে ১৯৮৩ সালে শুরু হয়েছিল। এটি কেনটাকির লুভলের একটি ওয়াইএমসিএ আশ্রয় ভবন দ্বারা চালু করা হয়েছিল, যা স্থানীয়দের পরিষেবা দিত।  সেফ প্লেস প্রকল্পটি আশ্রয় ভবনের হাউসের কর্মচারী ল্যারি উলড্রিজ শুরু করেছিলেন। ৬ষ্ঠ এবং হিল স্ট্রিটে অবস্থিত একটি দমকল, আশ্রয় ভবনের সহযোগীতায় প্রথম সেফ প্লেস কেন্দ্র হিসেবে কাজ শুরু করেছিল।

১৯৮৬ সালে, মার্কিন প্রেসিডেন্ট রোনাল্ড রেগন সেফ প্লেসকে বেসরকারি ক্ষেত্রে উদ্যোগের জন্য প্রেসিডেন্সিয়াল সাইটেশন পুরস্কারে ভূষিত করেন। সেই বছরই প্রকল্পটি দেশব্যাপী প্রসারিত হতে শুরু করে।  ১৯৮৮ সালে ন্যাশনাল সেফ প্লেস নামটি প্রতিষ্ঠিত হয়। সেই বছরই প্রোগ্রামটি নিউ ইয়র্ক মহানগর এলাকায় চালু হয় এবং ১৯৯০ সালের মধ্যে এটি ১০০টিরও বেশি শহর ও কাউন্টিতে পৌঁছে যায়। ১৯৯৫ সালে  এই প্রকল্পের আর্থিক পৃষ্ঠপোষক হয় প্রভিডিয়ান। পরে এগন এটি অধিগ্রহণ করে এবং জাতীয় পৃষ্ঠপোষকের দায়িত্ব গ্রহণ করে।

১৯৯৮ সালে, মার্কিন যুক্তরাষ্ট্রের সিনেট ১৫-২১ মার্চকে জাতীয় সেফ প্লেস সপ্তাহ হিসেবে ঘোষণা করে, যা এই উদ্যোগ সম্পর্কে সচেতনতা বাড়াতে সাহায্য করে। এই নিয়ে জাতীয় জনসেবামূলক ঘোষণায় অভিনেত্রী ডেলা রিস এবং রোমা ডাউনি অন্তর্ভুক্ত ছিলেন।

২০০১ সালে, ৩০টিরও বেশি রাজ্যে সেফ প্লেস কেন্দ্র ছিল, যা ৬০০টি সম্প্রদায়কে সেবা দিত। এটি ২০০২ সালে লাস ভেগাস ভ্যালিতে এবং ২০১৩ সালে এর ৪১তম রাজ্য মিনেসোটায় প্রসারিত হয়। সেই সময়ে মার্কিন যুক্তরাষ্ট্রে ২০,০০০-এরও বেশি সেফ প্লেস কেন্দ্র ছিল। এই কর্মসূচীটি ২০১৭ সালে কলোরাডো স্প্রিংস এবং ২০২১ সালে আইডাহো রাজ্যে চালু হয়।

পরিষেবা

বিভিন্ন ব্যবসা প্রতিষ্ঠান এবং সংস্থা – যেমন মধ্যে মুদির দোকান,  দমকল, বিদ্যালয়, গ্রন্থাগার এবং গণপরিবহন সংস্থা এর অন্তর্ভুক্ত – এগুলিকে সেফ প্লেস হিসেবে মনোনীত করা হয়েছে। সংকটে থাকা যেকোনো যুবক-যুবতী একটি সেফ প্লেস স্থানে গিয়ে একজন কর্মচারীর কাছে সাহায্য চাইতে পারে। এই স্থানগুলিতে হলুদ, হীরা আকৃতির সেফ প্লেস চিহ্নটি প্রদর্শিত হয়। ভেতরে, কর্মচারীরা সাহায্যপ্রার্থী যেকোনো যুবক-যুবতীকে সহায়তা করার জন্য প্রশিক্ষিত এবং প্রস্তুত থাকেন। যে সব যুবকরা সেফ প্লেস স্থানে যায়, তাদের দ্রুত নিকটবর্তী যুব আশ্রয়কেন্দ্রে পাঠানো হয়। এরপর আশ্রয়কেন্দ্রটি যুবকের পরিবারের সদস্যদের একত্রিত করার এবং যুবক ও পরিবার কর্তৃক উত্থাপিত সমস্যাগুলি সমাধানের জন্য একটি পরিকল্পনা তৈরি করতে প্রয়োজনীয় পরামর্শ ও সহায়তা প্রদান করে থাকে। ৩৪ বছর আগে উদ্যোগটি শুরু হওয়ার পর থেকে ২০১৭ সাল পর্যন্ত, ৩,৫৮,০০০-এরও বেশি যুবক-যুবতী এই কর্মসূচির সুবিধা গ্রহণ করেছে।

২০০৯ সালের অক্টোবরে, ন্যাশনাল সেফ প্লেস TXT 4 HELP উদ্যোগ চালু করে, যা পাঠ বার্তার মাধ্যমে যুবক-যুবতীদেরকে তাৎক্ষণিক সাহায্য পাওয়ার সুযোগ দেয়। যুবকরা "safe" শব্দটি এবং তাদের বর্তমান অবস্থান টেক্সট করে নিকটতম সেফ প্লেস স্থান বা যুব আশ্রয়কেন্দ্রের অবস্থান এবং ফোন নম্বরসহ একটি তাৎক্ষণিক টেক্সট উত্তর পেতে পারে।  যদি ৫০ মাইলের মধ্যে কোনো স্থান বা আশ্রয়কেন্দ্র না থাকে, তবে যুবকটিকে ন্যাশনাল রানঅ্যাওয়ে সেফলাইনের (1-800-RUNAWAY) নম্বরটি দেওয়া হয়। ২০১২ সালে, ন্যাশনাল সেফ প্লেস একজন প্রশিক্ষিত মানসিক স্বাস্থ্য পেশাদারের সাথে সরাসরি, টেক্সটিংয়ের বিকল্পটি যুক্ত করে। এই সংযোজনের মাধ্যমে, যুবকরা পাঠ বার্তার মাধ্যমে তাৎক্ষণিকভাবে মাস্টার্স-স্তরের মানসিক স্বাস্থ্য পেশাদারদের সাথে সংযোগ স্থাপন করতে পারে। ২০১৩ সালে, ন্যাশনাল সেফ প্লেস ইয়ুথ অ্যান্ড ফ্যামিলি সার্ভিসেস নেটওয়ার্ক (YFSN)-এর সাথে একীভূত হয়ে ন্যাশনাল সেফ প্লেস নেটওয়ার্ক তৈরি করে। এনএসপিএন সারা দেশের লাইসেন্সপ্রাপ্ত সেফ প্লেস সংস্থা এবং এনএসপিএন সদস্য সংস্থাগুলিকে প্রশিক্ষণ এবং প্রযুক্তিগত সহায়তা প্রদান করে থাকে। ন্যাশনাল সেফ প্লেস নেটওয়ার্ক রানঅ্যাওয়ে অ্যান্ড হোমলেস ইয়ুথ ট্রেনিং অ্যান্ড টেকনিক্যাল অ্যাসিস্ট্যান্স সেন্টার (RHYTTAC) পরিচালনা করে, যা FYSB-তহবিলপ্রাপ্ত রানঅ্যাওয়ে অ্যান্ড হোমলেস ইয়ুথ অনুদানপ্রাপ্তদের জন্য একটি জাতীয় প্রশিক্ষণ সংস্থান হিসাবে কাজ করে।
তারা মানব পাচার ও যুব পরিষেবা প্রদানকারীদের জন্য গুরুত্বপূর্ণ অন্যান্য বিষয়গুলিকে কেন্দ্র করে আরও কয়েকটি ফেডারেল-তহবিলপ্রাপ্ত প্রকল্পও পরিচালনা করে।

আরও দেখুন

ব্লক প্যারেন্ট প্রোগ্রাম (কানাডা)
সেফটি হাউস প্রোগ্রাম (অস্ট্রেলিয়া)

 বহিঃসংযোগ


তথ্যসূত্র

বিষয়শ্রেণী:শিশু নিরাপত্তা